蔡襄
送任山归河东
风俗忧思深，在昔言汾绛。
之人隐其间，白首甘陋巷。
毕力事诗书，岂特专记诵。
编年作通记，起周迄炎宋。
甲子二十五，迴环补遗空。
予闻春秋法，尊王正一统。
维持生民纲，树立大邦栋。
上贤若游夏，鸟兽于麟凤。
三传自名家，讲解或失中。
区区休预徒，左驰困羁控。
排闢侵异端，寖久成蠹虫。
仲淹著元经，刘蕡比奴从。
去圣日弥远，斯言谁折衷。
犹胜儿女曹，烟云费嘲弄。
君於春秋学，勤劳务包综。
向时耻飞箝，画策尚禽纵。
羌戎负恩德，王师压秦雍。
边圉重疮痍，堪为贾生慟。
庙堂诛贼谋，谓与天下共。
诏书入岩穴，丐告嘉谋贡。
使者出河东，辄以姓名送。
朅来游京邑，天门如可羾。
岧嶢双浮云，下有千人{宂辱}。
扳缘逐声利，激射苟禄俸。
蹭蹬不敢前，抚心愈疑恐。
短翮无吹嘘，微芳少培拥。
客舍逼隆冬，萧条残雪冻。
悠悠晋溪上，水石挂清梦。
长谣复西归，孤怀不偶众。
身穷见节义，物由何时用。
美田随意耕，寒鱼倣经种。
夜堂素琴横，晚案青蔬供。
决然顾予别，芜音强吟讽。
持归传里閈，亦足侑罍甕。